Finlands statsminister, Juha Sipilä, vil åbne sit hjem for asylansøgere fra og med årsskiftet, siger han til finsk tv.

Han opfordrer finnerne til at følge sit eksempel, skriver nyhedsbureauet FNB.

Læs også : Østrig og Tyskland åbner grænsen for flygtninge i Ungarn

Statsministeren siger, at han og hans familie ikke længere har brug for deres hus i byen Kempele efter nytår.

- Min familie har besluttet, at vores hjem kan anvendes af flygtninge og asylansøgere, eftersom vi ikke har brug for huset lige nu. Fra og med årsskiftet kan vi overlade huset til dette formål, siger Sipilä i udsendelsen Morgonettan på finsk TV1.

Vil skabe et flerkulturelt Finland

Familien købte et andet hus i Sibbo for et år siden, skriver FNB.

Statsministeren tilføjer, at han allerede har drøftet spørgsmålet med kommunalbestyrelsen.